CELEX: 32021R1703
Language: el
Date: 2021-07-13 00:00:00
Title: Κατ’ εξουσιοδότηση κανονισμός (ΕΕ) 2021/1703 της Επιτροπής της 13ης Ιουλίου 2021 για την τροποποίηση του κατ’ εξουσιοδότηση κανονισμού (ΕΕ) 2020/692 όσον αφορά τις απαιτήσεις υγείας των ζώων για την είσοδο στην Ένωση προϊόντων ζωικής προέλευσης που περιέχονται σε σύνθετα προϊόντα (Κείμενο που παρουσιάζει ενδιαφέρον για τον ΕΟΧ)

24.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 339/29
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1703 ΤΗΣ ΕΠΙΤΡΟΠΗΣ
         της 13ης Ιουλίου 2021
         για την τροποποίηση του κατ’ εξουσιοδότηση κανονισμού (ΕΕ) 2020/692 όσον αφορά τις απαιτήσεις υγείας των ζώων για την είσοδο στην Ένωση προϊόντων ζωικής προέλευσης που περιέχονται σε σύνθετα προϊόντα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 234 παράγραφος 2, το άρθρο 237 παράγραφος 4 και το άρθρο 239 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2020/692 της Επιτροπής (2) συμπληρώνει τους κανόνες για την υγεία των ζώων που ορίζονται στον κανονισμό (ΕΕ) 2016/429 όσον αφορά την είσοδο στην Ένωση, καθώς και τη μετακίνηση και τον χειρισμό μετά την είσοδο στην Ένωση, φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης. Τα άρθρα 162 και 163 του κατ’ εξουσιοδότηση κανονισμού (ΕΕ) 2020/692 καθορίζουν ειδικές απαιτήσεις για την είσοδο στην Ένωση προϊόντων ζωικής προέλευσης που περιέχονται σε σύνθετα προϊόντα. Τα άρθρα 162 και 163 του κατ’ εξουσιοδότηση κανονισμού (ΕΕ) 2020/692 δεν προβλέπουν ειδικές απαιτήσεις για τα προϊόντα με βάση το πρωτόγαλα που περιέχονται σε σύνθετα προϊόντα. Ως εκ τούτου, ο παρών κανονισμός θα πρέπει να αποσαφηνίσει τις απαιτήσεις που ισχύουν για την είσοδο στην Ένωση των εν λόγω προϊόντων όταν περιέχονται σε σύνθετα προϊόντα σύμφωνα με τους κανόνες που ισχύουν για την είσοδο στην Ένωση προϊόντων με βάση το πρωτόγαλα που προβλέπονται στο άρθρο 153 του κατ’ εξουσιοδότηση κανονισμού (ΕΕ) 2020/692.
                  
               
                     (2)
                  
                  
                     Η ζελατίνη και το κολλαγόνο εμπίπτουν στον ορισμό των «προϊόντων με βάση το κρέας» που προβλέπεται στο άρθρο 2 σημείο 44) του κατ’ εξουσιοδότηση κανονισμού (ΕΕ) 2020/692 και, ως εκ τούτου, επιτρέπεται η είσοδος στην Ένωση μόνο φορτίων ζελατίνης και κολλαγόνου που συμμορφώνονται με τις απαιτήσεις για την είσοδο στην Ένωση προϊόντων με βάση το κρέας. Ωστόσο, η ζελατίνη και το κολλαγόνο που περιέχονται σε σύνθετα προϊόντα τα οποία είναι ανθεκτικά στη διατήρηση σε θερμοκρασία περιβάλλοντος ενέχουν πολύ χαμηλό κίνδυνο για την υγεία των ζώων λόγω των επεξεργασιών στις οποίες υποβάλλονται κατά τη μεταποίησή τους. Για τον λόγο αυτό, τα σύνθετα προϊόντα που περιέχουν μόνο αυτά τα είδη προϊόντων με βάση το κρέας θα πρέπει να προστεθούν στον κατάλογο των σύνθετων προϊόντων που καλύπτονται από την παρέκκλιση που προβλέπεται στο άρθρο 163 του κατ’ εξουσιοδότηση κανονισμού (ΕΕ) 2020/692 και, ως εκ τούτου, να μην απαιτείται να συνοδεύονται από πιστοποιητικό υγείας των ζώων, αλλά να συνοδεύονται μόνο από δήλωση.
                  
               
                     (3)
                  
                  
                     Σύμφωνα με το άρθρο 163 του κατ’ εξουσιοδότηση κανονισμού (ΕΕ) 2020/692, τα σύνθετα προϊόντα που είναι ανθεκτικά στη διατήρηση σε θερμοκρασία περιβάλλοντος και τα οποία δεν περιέχουν προϊόντα με βάση το κρέας πρέπει να συνοδεύονται από δήλωση που συντάσσεται και υπογράφεται από υπεύθυνο επιχείρησης. Τα μεταποιημένα προϊόντα ζωικής προέλευσης πρέπει, ωστόσο, να υπόκεινται σε αυστηρή επεξεργασία μετριασμού του κινδύνου που εξασφαλίζει την ασφάλειά τους από την άποψη της υγείας των ζώων. Ωστόσο, θα ήταν δυσανάλογο να απαιτούνται τόσο αυστηρές επεξεργασίες μετριασμού του κινδύνου για γαλακτοκομικά προϊόντα που κατάγονται από χώρες οι οποίες έχουν εγκριθεί για την είσοδο νωπού γάλακτος ή γαλακτοκομικών προϊόντων στην Ένωση. Για τις εν λόγω τρίτες χώρες, οι απαιτήσεις θα πρέπει να είναι αναλογικές προς τον κίνδυνο που ενέχει η χώρα καταγωγής και θα πρέπει να λαμβάνονται υπόψη οι εγγυήσεις που παρέχονται από τις αρμόδιες αρχές. Ως εκ τούτου, ο κατ’ εξουσιοδότηση κανονισμός (ΕΕ) 2020/692 θα πρέπει να τροποποιηθεί ώστε να επιτρέπεται η είσοδος στην Ένωση σύνθετων προϊόντων τα οποία είναι ανθεκτικά στη διατήρηση σε θερμοκρασία περιβάλλοντος και περιέχουν γαλακτοκομικά προϊόντα καταγωγής τρίτων χωρών οι οποίες είναι καταγεγραμμένες για την είσοδο στην Ένωση νωπού γάλακτος και γαλακτοκομικών προϊόντων που δεν υπόκεινται σε επεξεργασία μετριασμού του κινδύνου, χωρίς να υποβάλλονται σε ειδική επεξεργασία μετριασμού του κινδύνου. Επιπλέον, ο κατ’ εξουσιοδότηση κανονισμός (ΕΕ) 2020/692 θα πρέπει επίσης να τροποποιηθεί ώστε να επιτρέπεται η είσοδος στην Ένωση σύνθετων προϊόντων που είναι ανθεκτικά στη διατήρηση σε θερμοκρασία περιβάλλοντος και τα οποία περιέχουν γαλακτοκομικά προϊόντα καταγωγής τρίτων χωρών, οι οποίες είναι καταγεγραμμένες για την είσοδο στην Ένωση γαλακτοκομικών προϊόντων που υπόκεινται σε επεξεργασία μετριασμού του κινδύνου, εάν έχουν υποβληθεί σε επεξεργασία μετριασμού του κινδύνου σύμφωνα με το άρθρο 157 του κατ’ εξουσιοδότηση κανονισμού (ΕΕ) 2020/692.
                  
               
                     (4)
                  
                  
                     Τα γαλακτοκομικά προϊόντα που έχουν υποβληθεί σε αυστηρές επεξεργασίες μετριασμού του κινδύνου και τα προϊόντα αυγών που περιέχονται σε σύνθετα προϊόντα τα οποία είναι ανθεκτικά στη διατήρηση σε θερμοκρασία περιβάλλοντος συνιστούν περιορισμένο μόνο κίνδυνο, τόσο από την άποψη της υγείας των ζώων όσο και από την άποψη της δημόσιας υγείας. Ως εκ τούτου, τα εν λόγω εμπορεύματα θα πρέπει να επιτρέπεται να εισέρχονται στην Ένωση εάν προέρχονται από τρίτη χώρα, έδαφος ή ζώνη τρίτης χώρας που δεν περιλαμβάνεται στον κατάλογο για την είσοδο στην Ένωση των συγκεκριμένων ειδών και κατηγοριών προϊόντων ζωικής προέλευσης, αλλά περιλαμβάνεται στον κατάλογο για την είσοδο στην Ένωση προϊόντων με βάση το κρέας, γαλακτοκομικών προϊόντων ή προϊόντων αυγών.
                  
               
                     (5)
                  
                  
                     Για να αποφευχθεί ο περιττός διοικητικός φόρτος για την είσοδο στην Ένωση φορτίων σύνθετων προϊόντων που ενέχουν χαμηλό κίνδυνο για την υγεία των ζώων, θα πρέπει να επιτρέπεται στον υπεύθυνο επιχείρησης που είναι υπεύθυνος για την είσοδο των φορτίων στην Ένωση να υπογράφει τη δήλωση που αναφέρεται στο άρθρο 163 του κατ’ εξουσιοδότηση κανονισμού (ΕΕ) 2020/692.
                  
               
                     (6)
                  
                  
                     Οι κανόνες που προβλέπονται στον κατ’ εξουσιοδότηση κανονισμό (ΕΕ) 2020/692 συμπληρώνουν εκείνους που προβλέπονται στον κανονισμό (ΕΕ) 2016/429. Δεδομένου ότι οι κανόνες αυτοί είναι αλληλένδετοι, θεσπίζονται από κοινού σε μία ενιαία πράξη. Για λόγους σαφήνειας και για την αποτελεσματική εφαρμογή τους, είναι σκόπιμο οι κανόνες για την τροποποίηση του κατ’ εξουσιοδότηση κανονισμού (ΕΕ) 2020/692 να θεσπιστούν επίσης σε ενιαία κατ’ εξουσιοδότηση πράξη που θα προβλέπει ολοκληρωμένο σύνολο απαιτήσεων για την είσοδο στην Ένωση προϊόντων ζωικής προέλευσης.
                  
               
                     (7)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2020/692 θα πρέπει να τροποποιηθεί αναλόγως.
                  
               
                     (8)
                  
                  
                     Δεδομένου ότι ο κατ’ εξουσιοδότηση κανονισμός (ΕΕ) 2020/692 εφαρμόζεται από τις 21 Απριλίου 2021, για λόγους ασφάλειας δικαίου, ο παρών κανονισμός θα πρέπει να τεθεί σε ισχύ επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2020/692 τροποποιείται ως εξής:
            
                        1)
                     
                     
                        Το άρθρο 162 τροποποιείται ως εξής:
                        
                                    α)
                                 
                                 
                                    ο τίτλος αντικαθίσταται από το ακόλουθο κείμενο:
                                    
                                       «Άρθρο 162
                                       Σύνθετα προϊόντα που περιέχουν προϊόντα με βάση το κρέας, γαλακτοκομικά προϊόντα, προϊόντα με βάση το πρωτόγαλα και/ή προϊόντα αυγών»
                                    
                                 
                              
                                    β)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Φορτία των ακόλουθων σύνθετων προϊόντων επιτρέπεται να εισέρχονται στην Ένωση μόνον εάν τα σύνθετα προϊόντα των φορτίων προέρχονται από τρίτη χώρα ή έδαφος ή ζώνη αυτών καταγεγραμμένη/-ο για την είσοδο των συγκεκριμένων προϊόντων ζωικής προέλευσης που περιέχονται στα εν λόγω σύνθετα προϊόντα στην Ένωση:
                                       
                                                   α)
                                                
                                                
                                                   σύνθετα προϊόντα που περιέχουν προϊόντα με βάση το κρέας·
                                                
                                             
                                                   β)
                                                
                                                
                                                   σύνθετα προϊόντα μη διατηρούμενα σε θερμοκρασία περιβάλλοντος που περιέχουν γαλακτοκομικά προϊόντα και/ή προϊόντα αυγών
                                                
                                             
                                                   γ)
                                                
                                                
                                                   σύνθετα προϊόντα που περιέχουν προϊόντα με βάση το πρωτόγαλα.»·
                                                
                                             
                                 
                              
                  
                        2)
                     
                     
                        το άρθρο 163 αντικαθίσταται από το ακόλουθο κείμενο:
                        
                           «Άρθρο 163
                           Ειδικές απαιτήσεις για σύνθετα προϊόντα, διατηρούμενα σε θερμοκρασία περιβάλλοντος
                           
                              1.   Κατά παρέκκλιση από το άρθρο 3 στοιχείο γ) σημείο i), φορτία σύνθετων προϊόντων που δεν περιέχουν προϊόντα με βάση το κρέας, εκτός από ζελατίνη και κολλαγόνο, ή προϊόντα με βάση το πρωτόγαλα, και τα οποία έχουν υποστεί επεξεργασία ώστε να καταστούν ανθεκτικά στη διατήρηση σε θερμοκρασία περιβάλλοντος, επιτρέπεται να εισέρχονται στην Ένωση συνοδευόμενα από δήλωση, όπως προβλέπεται στην παράγραφο 2, εάν περιέχουν:
                              
                                          α)
                                       
                                       
                                          γαλακτοκομικά προϊόντα που πληρούν μία από τις ακόλουθες προϋποθέσεις:
                                          
                                                      i)
                                                   
                                                   
                                                      δεν έχουν υποβληθεί σε επεξεργασία μετριασμού του κινδύνου που προβλέπεται στο παράρτημα XXVII, υπό τον όρο ότι τα γαλακτοκομικά προϊόντα έχουν παραχθεί είτε:
                                                      
                                                                  —
                                                               
                                                               
                                                                  στην Ένωση· είτε
                                                               
                                                            
                                                                  —
                                                               
                                                               
                                                                  σε τρίτη χώρα ή έδαφος ή ζώνη τρίτης χώρας καταγεγραμμένη/-ο για την είσοδο στην Ένωση γαλακτοκομικών προϊόντων χωρίς ειδική επεξεργασία μετριασμού του κινδύνου, σύμφωνα με το άρθρο 156, εάν η τρίτη χώρα ή έδαφος ή ζώνη τρίτης χώρας όπου παράγεται το σύνθετο προϊόν, εάν είναι διαφορετική/-ό, είναι επίσης καταγεγραμμένη/-ο για την είσοδο των εν λόγω προϊόντων στην Ένωση χωρίς υποχρέωση εφαρμογής ειδικής επεξεργασίας μετριασμού του κινδύνου·
                                                               
                                                            
                                                
                                                      ii)
                                                   
                                                   
                                                      έχουν υποβληθεί σε επεξεργασία μετριασμού του κινδύνου που προβλέπεται στη στήλη Α ή Β του παραρτήματος XXVII, σχετική με το ζωικό είδος προέλευσης του γάλακτος, υπό την προϋπόθεση ότι τα προϊόντα προέρχονται από τρίτη χώρα ή έδαφος ή ζώνη τρίτης χώρας καταγεγραμμένη/-ο για την είσοδο στην Ένωση γαλακτοκομικών προϊόντων που έχουν υποβληθεί σε ειδική επεξεργασία μετριασμού του κινδύνου, σύμφωνα με το άρθρο 157, και η τρίτη χώρα ή έδαφος ή ζώνη τρίτης χώρας όπου παράγεται το σύνθετο προϊόν, εάν είναι διαφορετική/-ό, είναι επίσης καταγεγραμμένη/-ο για την είσοδο των εν λόγω προϊόντων στην Ένωση εάν έχουν υποστεί ειδική επεξεργασία μετριασμού του κινδύνου·
                                                   
                                                
                                                      iii)
                                                   
                                                   
                                                      έχουν υποστεί επεξεργασία μετριασμού του κινδύνου τουλάχιστον ισοδύναμη με εκείνη που αναφέρεται στη στήλη Β του παραρτήματος XXVII, ανεξάρτητα από το ζωικό είδος προέλευσης του γάλακτος, εάν τα γαλακτοκομικά προϊόντα δεν πληρούν όλες τις απαιτήσεις που προβλέπονται στα σημεία i) ή ii) ή έχουν παραχθεί σε τρίτη χώρα, έδαφος ή ζώνη τρίτης χώρας από την οποία δεν επιτρέπεται η είσοδος στην Ένωση γαλακτοκομικών προϊόντων, αλλά επιτρέπεται η είσοδος στην Ένωση άλλων προϊόντων ζωικής προέλευσης σύμφωνα με τον παρόντα κανονισμό·
                                                   
                                                
                                    
                                          β)
                                       
                                       
                                          προϊόντα αυγών που έχουν υποβληθεί σε επεξεργασία μετριασμού του κινδύνου ισοδύναμη με εκείνη που προβλέπεται στο παράρτημα XXVIII.
                                       
                                    
                           
                              2.   Η δήλωση που αναφέρεται στην παράγραφο 1:
                              
                                          α)
                                       
                                       
                                          συνοδεύει φορτία σύνθετων προϊόντων στις περιπτώσεις που ο τελικός προορισμός των σύνθετων προϊόντων βρίσκεται στην Ένωση·
                                       
                                    
                                          β)
                                       
                                       
                                          εκδίδεται από τον υπεύθυνο επιχείρησης που είναι υπεύθυνος για την είσοδο των σύνθετων προϊόντων στην Ένωση, ο οποίος βεβαιώνει ότι τα σύνθετα προϊόντα του φορτίου συμμορφώνονται με τις απαιτήσεις που προβλέπονται στην παράγραφο 1.
                                       
                                    
                           
                              3.   Κατά παρέκκλιση από το άρθρο 3 στοιχείο α) σημείο i), τα γαλακτοκομικά προϊόντα που αναφέρονται στην παράγραφο 1 στοιχείο α) σημείο iii) του παρόντος άρθρου και τα προϊόντα αυγών που περιέχονται σε σύνθετα προϊόντα τα οποία έχουν υποβληθεί σε επεξεργασία για να καταστούν ανθεκτικά στη διατήρηση σε θερμοκρασία περιβάλλοντος επιτρέπεται να εισέρχονται στην Ένωση, εάν προέρχονται από τρίτη χώρα, έδαφος ή ζώνη τρίτης χώρας που δεν απαριθμείται ειδικά για την είσοδο στην Ένωση των εν λόγω προϊόντων ζωικής προέλευσης αλλά είναι καταγεγραμμένη/-ο για την είσοδο στην Ένωση είτε:
                              
                                          α)
                                       
                                       
                                          προϊόντων με βάση το κρέας, γαλακτοκομικών προϊόντων ή προϊόντων αυγών·
                                          είτε
                                       
                                    
                                          β)
                                       
                                       
                                          προϊόντων αλιείας, σύμφωνα με τον κανονισμό (ΕΕ) 2017/625.’.
                                       
                                    
                        
                     
                  
         
            Άρθρο 2
            Οι παραπομπές στο πρώην άρθρο 163 στοιχείο α) του κατ’ εξουσιοδότηση κανονισμού (ΕΕ) 2020/692 νοούνται ως παραπομπές στο άρθρο 163 παράγραφος 1 του εν λόγω κατ’ εξουσιοδότηση κανονισμού.
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  Κατ’ εξουσιοδότηση κανονισμός (ΕΕ) 2020/692 της Επιτροπής, της 30ής Ιανουαρίου 2020, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την είσοδο στην Ένωση και για τις μετακινήσεις και τους χειρισμούς, μετά την είσοδο, των φορτίων ορισμένων ζώων, ζωικού αναπαραγωγικού υλικού και προϊόντων ζωικής προέλευσης (ΕΕ L 174 της 3.6.2020, σ. 379).